1.ปัจจัยความเสี่ยง

ปัจจัยความเสี่ยงสำหรับ MBK ในส่วนธุรกิจศูนย์การค้าและโรงแรมนั้น
ยังคงเป็นความเสี่ยงในด้านความต่อเนื่องของการดำเนินธุรกิจเนื่องจาก
สัญญาเช่าระยะยาวที่บริษัทได้ทำไว้กับเจ้าของที่ดินซึ่งจะหมดอายุลงในปี 2556 ดังนั้น
เพื่อเป็นการลดผลกระทบของความเสี่ยงดังกล่าว
บริษัทฯได้พยายามขยายฐานธุรกิจไปยังแหล่งธุรกิจอื่นๆ ภายนอกศูนย์การค้าเอ็ม บี เค
เซ็นเตอร์แห่งนี้

ในช่วง 1-2 ปี ที่ผ่านมาบริษัทฯได้ เข้าถือหุ้นในหลายบริษัท อาทิบริษัท สยามพิวรรธน์ จำกัด
ซึ่งดำเนินธุรกิจศูนย์การค้าดิสคัฟเวอรี่ สยามเซ็นเตอร์ สยามทาวเวอร์ และสยามพารากอน
เข้าถือหุ้นในโรงแรมรอยัล ออคิด โฮเต็ล ลงทุนในโรงแรมเชอราตันกระบี่ บีช รีสอร์ท
ที่หาดคลองม่วง จังหวัดกระบี่ ลงทุนในโรงแรมระนองปริ๊นเซส ที่ จังหวัดระนอง ลงทุนในบมจ.เอ็ม
บี เค รีสอร์ท ซึ่งดำเนินกิจการสนามกอล์ฟ Loch Palm Golf Club ที่จ.ภูเก็ต
และในปีนี้บริษัทได้ลงทุนซื้อบริษัท แปลน เอสเตท จำกัด
ซึ่งเป็นผู้ชำนาญการพัฒนาอสังหาริมทรัพย์ทางด้านที่อยู่อาศัยเพื่อขาย
และบริษัทฯได้ลงทุนซื้อที่ดินที่เกาะสมุยเพื่อรองรับการขยายธุรกิจโรงแรม ส่วนบมจ.เอ็ม บี เค
รีสอร์ทได้เริ่มดำเนินการก่อสร้างสนามกอล์ฟ อีก 18 หลุม ที่จังหวัดภูเก็ต แล้ว ซึ่งการทำเช่นนี้
ก็เพื่อเป็นการเพิ่มฐานรายได้ของบริษัทฯ ประการหนึ่ง
และเป็นการลดความเสี่ยงของการต่อสัญญาเช่าเอ็ม บี เค
เซ็นเตอร์กับเจ้าของที่ดินอีกประการหนึ่งด้วย

นอกจากนี้ยังมีปัจจัยความเสี่ยงจากภายนอกซึ่งอาจจะส่งผลกระทบต่อธุรกิจโรงแรมและธุรกิจศูนย์การค้า
ธุรกิจสนามกอล์ฟได้เช่น ปัญหาจำนวนนักท่องเที่ยวที่อาจลดลงเนื่องมาจาก ภาวะสงคราม
การก่อการร้ายในสามจังหวัดชายแดนภาคใต้ และโรคระบาด

ส่วนความเสี่ยงของธุรกิจพัฒนาอสังหาริมทรัพย์นั้น
ปัจจัยความเสี่ยงที่คาดว่าจะมีผลกระทบต่อการลงทุนของบริษัท
ส่วนมากเป็นความเสี่ยงจากสภาพการแข่งขันและความเสี่ยงทางด้านการเงิน
ไม่ว่าจะเป็นเรื่องของภาวะเศรษฐกิจ ภาวะแนวโน้มอัตราดอกเบี้ยในอนาคต ต้นทุนวัสดุก่อสร้างต่าง
ๆ ที่ปรับตัวสูงขึ้น รวมทั้งในปัจจุบันมูลค่าที่ดินมีการปรับราคาเพิ่มขึ้น
และการไม่ได้รับการสนับสนุนมาตรการทางด้านภาษีอากรจากภาครัฐเหมือนในอดีตที่ผ่านมา
มีผลให้ต้นทุนในการพัฒนาที่ดินเพื่อขายเพิ่มสูงขึ้น
อีกทั้งสภาพการแข่งขันของผู้ประกอบการทั้งรายเก่าและรายใหม่ที่เข้าสู่ธุรกิจอสังหาริมทรัพย์ที่เพิ่มมากขึ้น
มีผลให้เกิดการแข่งขันทางการตลาดที่สูงมากขึ้น เพื่อเป็นการลดผลกระทบดังกล่าว PST
ได้มีการขยายขอบเขตการดำเนินธุรกิจออกไปในด้านการบริหารทรัพย์สินให้กับบริษัทภายนอกเพิ่มมากขึ้น
และมีการรับบริหารงานด้านก่อสร้างและงานที่ปรึกษาด้านการลงทุนธุรกิจอสังหาริมทรัพย์ให้กับบริษัทในกลุ่มของ
PST เพิ่มมากขึ้น นอกจากนี้ PST ยังมีนโยบายที่จะขยายธุรกิจบริษัทในเครือ
ในการดำเนินการเกี่ยวกับการประเมินราคาทรัพย์สิน
เพื่อจะมุ่งไปสู่การเป็นบริษัทประเมินราคาที่ได้รับอนุญาตจากคณะกรรมการกำกับหลักทรัพย์และตลาดหลักทรัพย์แห่งประเทศไทยในอนาคต

สำหรับความเสี่ยงของธุรกิจโรงสีและการจัดจำหน่ายข้าวสาร ซึ่งดำเนินธุรกิจโดย PRG
นั้นสามารถแยกความเสี่ยงออกเป็นความเสี่ยงในด้านต่างๆ ดังนี้

1.ความเสี่ยงจากราคาวัตถุดิบ

คือความผันผวนของราคาข้าวเปลือก เนื่องจากข้าวเปลือกเป็นผลผลิตทางการเกษตร
ซึ่งมีราคาผันผวนขึ้นลงตามความต้องการส่งออก และตามฤดูกาล
ตามปกติข้าวนาปีซึ่งเป็นข้าวหอมมะลิและข้าวขาว
เมื่อผลผลิตเริ่มออกในต้นฤดูกาลคือราวเดือนธันวาคม-มกราคม ราคาข้าวเปลือกจะถูก
และจะเริ่มสูงขึ้นจนกระทั่งสูงสุดประมาณปลายฤดู คือในเดือนกันยายน-ตุลาคม PRG
ได้ตระหนักถึงความผันผวนของราคาข้าวเปลือกดังกล่าว
จึงได้มีการดำเนินการเพื่อลดความเสี่ยงด้านราคาข้าวเปลือก ดังนี้

(1) PRG มีไซโลบรรจุข้าวเปลือกขนาดใหญ่จำนวน 70,000 ตัน
ทำให้สามารถเก็บสะสมข้าวเปลือกที่มีราคาถูกในฤดูกาลได้

(2) PRG มีเครื่องอบข้าวที่ทันสมัย
สามารถอบข้าวเปลือกต้นฤดูกาลและข้าวเปลือกนาปรังที่เก็บเกี่ยวระหว่างปีที่มีความชื้นสูงได้

(3) PRG
สามารถบ่มข้าวเปลือกใหม่เป็นข้าวเปลือกเก่าได้ในระยะเวลาอันสั้นทำให้ไม่ต้องเก็บข้าวเปลือกใหม่เป็นเวลานาน
เพื่อรอให้เป็นข้าวเก่า

2. ความเสี่ยงจากราคาข้าวสาร

เป็นความเสี่ยงอันเกิดจากค่านิยมของคนไทย
ในการนิยมซื้อข้าวสารทั่วไปจากร้านขายข้าวสารบรรจุกระสอบซึ่งมีการปรับตัวขึ้นลงของราคาอย่างรวดเร็ว
ต่างจากข้าวสารบรรจุถุงซึ่งการปรับตัวของราคานั้นไม่สามารถทำได้อย่างรวดเร็วเท่าข้าวบรรจุกระสอบ
เนื่องจากการพิมพ์ราคาข้าวถุงไว้อย่างชัดเจนอีกทั้งยังต้องแจ้งให้กรมการค้าภายในทราบล่วงหน้า
ดังนั้นหากราคาข้าวสารบรรจุกระสอบมีการปรับลดราคาลงอย่างรวดเร็วก็จะทำให้ผู้บริโภคหันไปซื้อข้าวสารบรรจุกระสอบแทนข้าวบรรจุถุง

อย่างไรก็ตาม PRG ได้มีการวางแผนและดำเนินการขายและส่งเสริมการจำหน่ายด้านต่างๆ
ให้สอดคล้องกับสภาวะตลาด และดำเนินการอย่างต่อเนื่อง
เพื่อลดความเสี่ยงในด้านราคาและปริมาณเช่นการให้ส่วนลดแก่ร้านค้าต่างๆ
การกระจายคลังสินค้ารอบเมืองเพื่อสะดวกในการขนส่งให้ร้านค้า
การโฆษณาและประชาสัมพันธ์เพื่อเสริมภาพพจน์ของ “ข้าวมาบุญครอง” เป็นต้น นอกจากนี้ทาง PRG
ได้เริ่มผลิตและจำหน่าย “ข้าวมาบุญครอง”
ในรูปแบบของข้าวกระสอบเพื่อตอบสนองความต้องการของกลุ่มผู้บริโภคในตลาดของข้าวบรรจุกระสอบ
ซึ่งเมื่อเป็นเช่นนี้ไม่ว่าผู้บริโภคข้าวบรรจุถุงหรือข้าวกระสอบ
ข้าวมาบุญครองก็จะพร้อมตอบสนองในทุกตลาดข้าวสาร

3. ความเสี่ยงจากการส่งออก

เป็นความเสี่ยงอันเกิดจากการไม่ได้รับเงินค่าขายสินค้าและความผันผวนของราคาข้าว PRG
มีนโยบายที่จะส่งออกข้าวสารให้ผู้ซื้อในต่างประเทศมากยิ่งขึ้น โดยมีสัญญาซื้อขายที่แน่นอนและการ

เปิด Letter of Credit โดยธนาคารขนาดใหญ่เพื่อประกันความเสี่ยง อีกทั้ง PRG
มีนโยบายที่จะตกลงราคาก็ต่อเมื่อ PRG
มีวัตถุดิบอยู่ในมืออย่างเพียงพอแล้วเท่านั้นจะไม่มีการทำการซื้อขายล่วงหน้าอย่างผู้ส่งออกรายอื่น